text: 7.000 elever har fået gratis buskort
  06 august 2013 kl. 08.08
  Skolebørnene i Haderslev Kommune kan køre gratis med bus i hele det kommende skoleår.
  Det bliver billigere for børn i Haderslev Kommune at besøge venner og dyrke fritidsaktiviteter på tværs af kommunen. Kommunen tilbyder buskortet gratis, så børnene ikke længere skal være afhængige af, at deres forældre kan køre dem.
  Tiltaget koster kommunen cirka to millioner, og de fleste af eleverne fik buskortet allerede inden sommerferien. Tilbuddet gælder både elever i folkeskolen, friskoler og privatskoler. Borgmester i Haderslev Kommune, Jens Christian Gesing (S), vil gerne begrænse forældrenes privatkørsel med børnene.
  - Vi vil gerne forbedre trafiksikkerheden ved at forhindre forældrenes taxakørsel, men det er også et initiativ, der skal gøre det nemmere for børnene at komme til sport og andre fritidsarrangementer, siger Jens Christian Gesing til TV SYD.
  Haderslev Kommune har ladet sig inspirere af Aabenraa og Sønderborg Kommune, hvor der allerede er lignende ordninger.
  